Врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од З. Л. од Скопје, поднесена против Министерството за внатрешни работи, Директорот на Агенцијата за заштита на правото на слободен пристап до информациите од јавен карактер, на 27.05.2022 година, го донесе следното

**Р Е Ш Е Н И Е**

1. Жалбата од З. Л. од Скопје, поднесена против Министерството за внатрешни работи, заведена во архивата на Агенцијата за заштита на правото на слободен пристап до информации од јавен карактер под бр. 08-155 на 13.05.2022 година **СЕ ОТФРЛА како недопуштена**.

**О Б Р А З Л О Ж Е Н И Е**

На 15.04.2022 година, З. Л. од Скопје поднела Барање за пристап до информации од јавен карактер до Министерството за внатрешни работи, заведено во Министерството под бр.16-42658/1 кое побарала во писмена форма да и се достави следната информација:

„Колку пари месечно МВР исплатување на началникот Моме Јакимовски кој беше распореден во СВР-Куманово за патни трошкови? Во временскиот период кога и јас бев во СВР Куманово.“

Постапувајќи по предметното Барање, Имателот на информации до Барателот доставил Решение за одговор на барање рег.бр.16.1.2-477/1 од 26.04.2022 година. Во Решението е наведено дека: „По извршените проверки во соодветните организациски единици во Министерството за внатрешни работи беше констатирано дека истото не претставува информација од јавен карактер туку барање од личен интерес односно не се бара информација од јавен карактер согласно Законот за слободен пристап до информации од јавен карактер.“

На 03.05.2022 година З. Л. од Скопје до Министерството за внатрешни работи поднела повторно Барање со кое бара „барам одговор согласно член 2 став 1 и 2 член 3 од Законот за слободен пристп ...на Барањето од 15.04.2022 со бр.16-42658/1“.

Незадоволна од наведеното Решение, Барателот поднесе Жалба до Агенцијата, заведена во Агенцијата под бр. 08-155 од 13.05.2022 година.

Агенцијата за заштита на правото на слободен пристап до информации од јавен карактер, постапувајќи по наведената Жалба, **истата ја отфрли како недопуштена**, **Решението на Имателот на информации го потврди,** поради следното:

Агенцијата за заштита на правото на слободен пристап до информациите од јавен карактер, решавајќи по жалбата на Барателот на информацијата, утврди дека Барањето на Барателот, поднесено до Имателот на информации на 15.04.2022 година ја доведува Агенцијата во прашање на веродостојноста на истото, а последователно и на самата Жалба, од причина што, вториот ред од Барањето е допишано со хемиско пенкало, на фотокопија од Барањето.

Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против истото не може да се поднесе жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

|  |  |  |
| --- | --- | --- |
|  |  | **Директор**  **Пламенка Бојчева** |